## Odluka o načinu održavanja minimalne likvidnosti banaka

### NN 61/1991 (19.11.1991.), Odluka o načinu održavanja minimalne likvidnosti banaka

# SAVJET NARODNE BANKE HRVATSKE

Na temelju Člana 20. stava 1. točke 1, člana 21. stava 1. i člana 80
stava 1. točke 12 Zakona o Narodnoj banci Jugoslavije i jedinstvenome monetarnom
poslovanju narodnih banaka republika i narodnih banaka autonomnih pokrajina
("Službeni list SFRJ", br. 34/89, 88/89 i 61/90), i članka 1.
i 7. stavka 1. Zakona o preuzimanju saveznih zakona iz oblasti financija
koji se u Republici Hrvatskoj primjenjuju kao republički zakoni ("Narodne
novine" br. 53/91), Savjet Narodne banke Hrvatske na svojoj 7. sjednici
od 12. studenog 1991. donio je

## ODLUKU

### o načinu održavanja minimalne likvidnosti banaka

1. Radi održavanja svoje likvidnosti, banke su obvezne u novčanim sredstvima,
računajući u prosjeku za mjesec dana, držati sredstva najmanje u visini
od 3% dinarskih kratkoročnih izvora sredstava, prema knjigovodstvenom stanju
tih izvora sredstava na koncu proteklog mjeseca. Banke su obvezne u blagajničkim
zapisima Narodne banke, računajući u prosjeku za mjesec dana, držati iznos
najmanje u visini od 7,6% dinarskih kratkoročnih izvora sredstava, prema
knjigovodstvenom stanju tih sredstava na koncu prethodnog mjeseca (obavezni
upis blagajničkih zapisa). Pod novčanim sredstvima banke, u smislu stavka
1. ove točke, razumijevaju se sredstva na žiro-računu kod Narodne banke
i sredstva u blagajni u obliku dinarske gotovine. Pod dinarskim kratkoročnim
izvorima sredstava, u smislu stavka 1. i 2. ove točke, razumijevaju se
dinarski depoziti iskazani u pasivi kratkoročne bilance banke, i to: depozitni
novac, ostali depoziti po viđenju, ograničeni depoziti, kratkoročne obveze
po oročenim depozitima i izdanim vrijednosnim papirima i udružena sredstva.
Pri obračunu minimalne likvidnosti, u smislu ove odluke, banke će kratkoročne
izvore sredstava iz stavka 4. ove točke umanjiti za iznos sredstava solidarnosti
primljenih na posebni račun za otklanjanje posljedica elementarnih nepogoda
i ratnih razaranja. Pod elementarnim nepogodama, u smislu stavka 5. ove
točke, razumijeva se potres, poplava, suša, tuča, olujni vjetar i druge
nepogode kojima je ugrožen život ili zdravlje većeg broja ljudi odnosno
uzrokovana šteta većeg opsega.

2. Iznimno od točke 1. ove odluke banke mogu dio obveze iz točke 1.
stavka 1. ove odluke, umjesto u novčanim sredstvima držati u blagajničkim
zapisima Narodne banke, što ih banke upisuju na dobrovoljnoj osnovi najviše
do 50% te obveze.

3. Prosjek novčanih sredstava u smislu točke 1. stavka 1. i 2. ove odluke
računa se za kalendarski mjesec i izračunava tako da se zbroje dnevna stanja
novčanih sredstava svakoga radnog dana u mjesecu i dobiveni zbroj podijeli
brojem radnih dana u tom mjesecu. Mjesečni prosjek blagajničkih zapisa
u smislu točke 1. stavka 2. i 3. ove odluke računa se za razdoblje od 11.
u mjesecu do l0. u idućem mjesecu i izračunava se tako da se zbroje dnevna
stanja blagajničkih zapisa svakoga radnog dana u tom razdoblju i dobiveni
zbroj podijeli brojem radnih dana u tom razdoblju. Radnim danom, u smislu
ove odluke, ne smatra se subota.

4. Banke su dužne Narodnoj banci Hrvatske podnijeti obračun o minimalnoj
likvidnosti u novčanim sredstvima, najkasnije do 5. radnog dana u mjesecu
za protekli mjesec, a obračun o minlmalnoj likvidnosti u blagajničkim zapisima
- najkasnije do 13. u mjesecu za proteklo obračunsko razdoblje, na obrascima
što ih propiše Narodna banka.

5. Danom stupanja na snagu ove Odluke, u Republici Hrvatskoj neće se
primjenjivati Odluka o načinu održavanja minimalne likvidnosti banaka ("Službeni
list SFRJ" br. 23/91, 48/91, 58/91 i 66/91 ).

6. Ova odluka stupa na snagu idućeg dana od dana objave u "Narodnim
novinama", a primjenjuje se od 1 1. studenog 1991. godine.

O. br. 37/91.

Zagreb, 12. studenoga 1991.

Zamjenjuje predsjednika Savjeta Narodne banke Hrvatske Zamjenik
guvernera Narodne banke Hrvatske

**mr. Zdravko Rogić, v. r.**

Odluka, NN 61/1991-1613